Peter Pedal gør det, Pippi Langstrømpe gør det og Rasmus Klump gør det - de spiser alle sammen pandekager i stor stil. Den flade, runde kage blev tirsdag fejret verden over. For den første tirsdag efter fastelavnssøndag er der international pandekagedag. På Sindal Bibliotek blev det fejret med pandekager og højlæsning. For mange af børnenes favoritter fra børnebøgerne er nemlig også vilde med pandekager. - Det er en alletiders anledning til at snakke om børnelitteraturen, fordi i børnelitteraturen har vi jo en masse figurer, som elsker pandekager, fortæller Charlotte Nielsen, der er børnebibliotikar hos Hjørring Bibliotekerne. Dagen startede med højtlæsning i nogle af de bøger, hvor pandekagen spiller en hovedrolle. Derefter blev der serveret pandekager i lange baner. - Det er sådan en god anledning til at hygge sig sammen og lave noget socialt sammen. Og så er det en rigtig god anledning til at finde de her historier frem igen, fortæller Charlotte Nielsen. 25 børn i 3-6 års alderen deltog i pandekagens dag på Sindal Bibliotek.

Opsummering:
Hjørring Bibliotekerne arrangerede tirsdag pandekagedag på Sindal Bibliotek for nogle af Sindals yngste beboere.